A Bizottság 497/2003/EK rendelete
(2003. március 18.)
a mezőgazdasági termékek belső piacon történő megismertetésével és promóciójával kapcsolatos intézkedésekről szóló 2826/2000/EK tanácsi rendelet alkalmazására vonatkozó részletes szabályok megállapításáról szóló 94/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek belső piacon történő megismertetésével és promóciójával kapcsolatos intézkedésekről szóló, 2000. december 19-i 2826/2000/EK tanácsi rendeletre [1] és különösen annak 12. cikkére,
mivel:
(1) A fogyasztók megbízható tájékoztatása és védelme érdekében a legutóbb a 2097/2002/EK rendelettel [2] módosított 94/2002/EK bizottsági rendelet [3] 2. cikkének elő kell írnia, hogy a táplálkozási tájékoztatás hozzáférhető forrásból származó, elismert tudományos adatokon alapuljon.
(2) A jogbiztonság érdekében rögzíteni kell, hogy a javasolt programoknak meg kell felelniük különösen az érintett termékekre és az érintett termékek forgalmazására vonatkozó teljes közösségi joganyagnak.
(3) Az iránymutatásokat néhány ágazatban ki kell igazítani a javasolt programok alapos vizsgálata során szerzett tapasztalatok és a tudományos ismeretek fejlődése fényében.
(4) Az olívaolaj, az étkezési olajbogyó, a marha- és borjúhús olyan kulcsfontosságú ágazatok, amelyekben a piaci egyensúly a tájékoztatás és/vagy általános promóciós intézkedések révén javítható, különösen a fogyasztók megfelelő tájékoztatásával.
(5) A rostlenágazatban a jó minőségű termékek kiélezett versenyben állnak a Közösségen kívüli területekről származó lennel és más rosttípusokkal. Az ágazat előző gazdasági évben elért eredményei azt mutatják, hogy a közösségi rostlen sajátosságaira vonatkozó tájékoztatási intézkedések kedvező hatásúak voltak.
(6) Az olívaolajat, az étkezési olajbogyót, a rostlent, illetve a marha- és borjúhúst ezért fel kell venni a promóciós termékek jegyzékére, és már ebben a szakaszban meg kell állapítani a kampányokra vonatkozó általános iránymutatásokat az ezen ágazatokban végrehajtandó programok igazgatása céljából.
(7) A mellékletben található iránymutatások figyelembe veszik a piaci helyzetet és a legutóbbi promóciós kampány kiértékeléséről rendelkezésre álló eredményeket.
(8) Ezen iránymutatások elfogadásának időpontjára tekintettel külön határidőket kell meghatározni az olívaolajra, az étkezési olajbogyóra és a rostlenre vonatkozóan 2003-ban benyújtott programok továbbítására és jóváhagyására.
(9) A tagállamok hatáskörrel rendelkező hatóságainak jegyzékét tartalmazó II. mellékletet frissíteni kell.
(10) A 94/2002/EK rendeletet ennek megfelelően módosítani kell.
(11) Az e rendeletben előírt rendelkezések összhangban vannak a mezőgazdasági termékek promóciójával foglalkozó irányítóbizottságok együttes ülésén kialakított véleménnyel,
ELFOGADTA EZT AZ RENDELETET:
1. cikk
A 94/2002/EK rendelet a következőképpen módosul:
- A 2. cikk a következő (3) bekezdéssel egészül ki:
"(3) A promóciós és tájékoztató üzenetekben az érintett termék fogyasztásának egészségügyi hatásaira vonatkozó utalásoknak általánosan elfogadott tudományos adatokon kell alapulniuk. Ezen üzeneteknek a közegészségügyért felelős nemzeti hatóság által elfogadottaknak kell lenniük. A javaslattevő szakmai és szakmaközi szervezeteknek az érintett tagállamok és a Bizottság számára rendelkezésre álló jegyzéket kell vezetniük azokról a tudományos kutatásokról, valamint az engedélyezett tudományos intézmények által kialakított szakvéleményekről, amelyek az ilyen üzenetek alapját képezik."
- Az 5. cikk (1) bekezdése helyébe a következő szöveg lép:
"(1) A 2826/2000/EK rendelet 6. cikkében említett programokban foglalt intézkedések végrehajtása érdekében az érintett tagállamok minden év január 31-ig és július 31-ig kapják meg az általuk kiadott javaslattételi felhívásokra válaszként az érintett ágazato(ka)t képviselő közösségi szakmai vagy szakmaközi szervezetek által kidolgozott programokat.
Mindazonáltal az érintett tagállamok 2003. május 31-ig kapják meg az általuk az olívaolajra, az étkezési olajbogyóra és rostlenre vonatkozó, 2003-ban benyújtandó programokra kiadott javaslattételi felhívásokra benyújtott programokat.
Ezeknek a programoknak meg kell felelniük az érintett termékekre és azok forgalmazására vonatkozó közösségi szabályoknak, valamint a 2826/2000/EK rendelet 5. cikkében említett iránymutatásoknak, továbbá az érintett tagállamok által e célból közreadott, a kizárásra, kiválasztásra és az odaítélésre vonatkozó dokumentációnak.
Az iránymutatásokat első alkalommal e rendelet III. melléklete tartalmazza."
- A 7. cikk a következőképpen módosul:
a) az (1) bekezdés a következő albekezdéssel egészül ki:
"Mindazonáltal a 2003-ban az olívaolajra, az étkezési olajbogyóra és a rostlenre vonatkozóan a javaslattételi felhívásokra benyújtott programokról 2003. június 30-ig kell értesíteni a Bizottságot.";
b) a (3) bekezdés a következő albekezdéssel egészül ki:
"Mindazonáltal a 2003-ban az olívaolajra, az étkezési olajbogyóra és a rostlenre vonatkozóan a javaslattételi felhívásokra benyújtott programokról a Bizottság 2003. szeptember 15-ig dönt."
- Az I. melléklet helyébe e rendelet I. melléklete lép.
- A II. melléklet helyébe e rendelet II. melléklete lép.
- A III. melléklet e rendelet III. mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. március 18-án.